Η αγάπη μας

***Η αγάπη μας*** είναι ελληνική αισθηματική δραματική μουσική ταινία του 1968, με πρωταγωνιστές την Αλίκη Βουγιουκλάκη, τον Δημήτρη Παπαμιχαήλ και την Κατερίνα Χέλμη.

## Πλοκή
Ο Δημήτρης Ραζέλος (Δημήτρης Παπαμιχαήλ) και η Εύα Τσάμη (Κατερίνα Χέλμη) είναι ένα αγαπημένο δίδυμο του θεάτρου, όμως ο κακότροπος χαρακτήρας της Εύας προκαλεί την αποστροφή του Δημήτρη, ο οποίος μαζί με τον σκηνοθέτη του θεάτρου (Δημήτρης Νικολαΐδης), αποφασίζουν πως πρέπει να αναζητήσουν νέα πρωταγωνίστρια. Η Μαρίνα (Αλίκη Βουγιουκλάκη), μια απλή ταξιθέτρια του θεάτρου, έχει τη συνήθεια μετά τις παραστάσεις -όταν τα φώτα σβήνουν και ο κόσμος απομακρύνεται- να δίνει παράσταση για τις άλλες ταξιθέτριες. Ένα βράδυ, ο Δημήτρης επιστρέφει στο θέατρο, για να βρει το ξεχασμένο ρολόι της Εύας, και βλέπει την "παράσταση" που δίνει η Μαρίνα και δείχνει το θαυμασμό στο ταλέντο της. Τη στιγμή που τη συγχαίρει ένθερμα, μπαίνει η Εύα, η οποία έξαλλη με τη σκηνή που βλέπει, χαστουκίζει και προσβάλλει τη Μαρίνα. Αυτό έχει ως αποτέλεσμα η Μαρίνα να σκέφτεται την παραίτησή της από το θέατρο και το γάμο με το γείτονά της, Σωτήρη (Χρήστος Δοξαράς), που της έχει εκδηλώσει το ενδιαφέρον του. Μόλις όμως φαίνεται να το παίρνει απόφαση, εμφανίζεται ο Δημήτρης, ο οποίος της προτείνει να επιστρέψει στο θέατρο και, συνεχίζοντας τη δουλειά της ως ταξιθέτρια, να κάνει πρόβες ώστε να προετοιμαστεί και να αντικαταστήσει την Εύα. Πριν από την έναρξη μιας από τις παραστάσεις, η Εύα συγκρούεται με τη Μαρίνα για ασήμαντη αφορμή και τη χαστουκίζει. Αυτή τη φορά, η Μαρίνα αντιδρά, τη χαστουκίζει και φεύγει. Η Εύα την κυνηγά και σκοντάφτει σε κάποια σχοινιά των παρασκηνίων, χτυπώντας άσχημα το κεφάλι της. Μεταφέρεται στο νοσοκομείο και ο Δημήτρης αναλαμβάνει το ρίσκο να ανέβει η παράσταση με πρωταγωνίστρια τη Μαρίνα. Η Μαρίνα έχει έμφυτο ταλέντο και η επιτυχία της επισκιάζει τη φήμη του Δημήτρη, αφού πρώτα παντρευτούν. Εντωμεταξύ, η Εύα σχεδιάσει να καταστρέψει τον Δημήτρη, μαζί με την βοήθεια του δημοσιογράφου Σταμάτη (Πέτρος Λοχαΐτης). Τελικά, επιτυγχάνουν να σπείρουν τη διχόνοια και ο Δημήτρης καταλήγει αποτυχημένος στο πλανόδιο θίασο του Αγκόπ (Φίλιος Φιλιππίδης). Η Μαρίνα, από την άλλη, αρνείται να συνεχίσει χωρίς τον Δημήτρη και σταματά την ηθοποιία. Τελικά, το ζευγάρι ξανασμίγει και επιστρέφει στο θέατρο.

## Διανομή
*Αλίκη Βουγιουκλάκη ... Μαρίνα Ραζέλου**'
*[[Δημήτρης Παπαμιχαήλ]] ... Δημήτρης Ραζέλος**'
*Κατερίνα Χέλμη ... Εύα Τσάμη**
*Πέτρος Λοχαΐτης ... Σταμάτης, δημοσιογράφος
*Δημήτρης Νικολαΐδης ... Μάρκος, σκηνοθέτης
*Δέσποινα Στυλιανοπούλου ... Χριστίνα, φίλη Μαρίνας
*Τζόλυ Γαρμπή ... Χαρίκλεια, μητέρα Μαρίνας
*Χρήστος Δοξαράς ... Σωτήρης, γείτονας Μαρίνας
*Φίλιος Φιλιππίδης ... Αγκόπ
*Γιώργος Γρηγορίου ... γιατρός Εύας
*Ερρίκος Κονταρίνης ... διευθυντής εφημερίδας
*Νίκος Τσουκαλάς ... Βικτωριάδης, παραγωγός κινηματογράφου
*Ντία Αβδή ... Νίτσα, ταξιθέτρια
*Γιώργος Κυριακίδης ... παραγωγός κινηματογράφου
*Γιάννης Μπουρνέλης ... τελάλης μπουλουκιού
*Ρένα Πασχαλίδου ... θεάτρια θεάτρου
*Γιώργος Παπαζήσης ... καφετζής
*Γιάννης Φύριος ... θεατής θεάτρου
*Αλέκος Ζαρταλούδης ... θεατής θεάτρου
*Μέλια Ρήγα ... Ουρανία, ταξιθέτρια
*Έμυ Ζάννου ... γραμματέας Σταμάτη
*Νίκος Κατσούλης
*Γιώργος Πάλλης ... Μάκης, βοηθός σκηνοθέτη
*Τάκης Γκιόκας ... Φώτης, μικρός αδελφός Μαρίνας

## Παραγωγή
Κατά τη διάρκεια της ταινίας ακούγονται τα τραγούδια: «Κάτσε ρε φίλε να σου πω», «Ποιος», «Γύρε στην πέτρα», «Πειραιώτισσες», «Όσα δώσεις στην αγάπη» και «Αλίμονο στα νιάτα μου».

Η ταινία έκοψε 484.989 εισιτήρια και ήρθε 4η τη σεζόν 1968-69.

## Παραπομπές

## Πηγές
* 90 λεπτά 
* Cine.gr
* cinegreece.gr

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1968
Κατηγορία:Ελληνόφωνες ταινίες
Κατηγορία:Ταινίες σε σκηνοθεσία Κώστα Καραγιάννη
Κατηγορία:Ταινίες παραγωγής Καραγιάννης - Καρατζόπουλος
Κατηγορία:Ελληνικές αισθηματικές ταινίες
Κατηγορία:Ταινίες με μουσική σύνθεση Γιώργου Κατσαρού
Κατηγορία:Ταινίες σε σενάριο Γιώργου Λαζαρίδη
Κατηγορία:Ταινίες γυρισμένες στην Ελλάδα
Κατηγορία:Ελληνικές μουσικές κωμικές ταινίες